ಡಾಟರ್ ಆಫ್ ಪಾರ್ವತಮ್ಮ ಮತ್ತು ಟಗರು ಕಾಕ್ರೋಚ್!

ಬೆಂಗಳೂರು: ದಿಶಾ ಎಂಟರ್ ಪ್ರೈಸಸ್ ಬ್ಯಾನರ್ ಮೂಲಕ ಕೆ ಎಂ ಶಶಿಧರ್ ನಿರ್ಮಾಣ ಮಾಡಿರೋ ಡಾಟರ್ ಆಫ್ ಪಾರ್ವತಮ್ಮ ಚಿತ್ರ ಇದೇ ತಿಂಗಳ 24ರಂದು ಅದ್ಧೂರಿಯಾಗಿ ತೆರೆ ಕಾಣುತ್ತಿದೆ. ಶಂಕರ್ ಜೆ ನಿರ್ದೇಶನದ ಈ ಚೊಚ್ಚಲ ಸಿನಿಮಾದಲ್ಲಿ ಹರಿಪ್ರಿಯಾ ನಾಯಕಿಯಾಗಿ ಖಡಕ್ ಅಧಿಕಾರಿಯಾಗಿ ನಟಿಸಿದ್ದಾರೆ. ಪ್ರತೀ ಪಾತ್ರಗಳನ್ನೂ ಕೂಡಾ ನೆನಪಿಟ್ಟುಕೊಳ್ಳುವಂತೆಯೇ ರೂಪಿಸಿರೋ ನಿರ್ದೇಶಕರು ಆ ಪಾತ್ರಗಳಿಗೆ ತಕ್ಕುದಾದ ಕಲಾವಿದರನ್ನೇ ಆಯ್ಕೆ ಮಾಡಿಕೊಂಡಿದ್ದಾರೆ.

ಟಗರು ಚಿತ್ರದಲ್ಲಿ ಕಾಕ್ರೋಚ್ ಎಂಬ ಪಾತ್ರದ ಮೂಲಕವೇ ಪ್ರಸಿದ್ಧಿ ಪಡೆದಿರೋ ಸುಧಿ ಅವರೂ ಕೂಡಾ ಈ ಚಿತ್ರದ ಪಾತ್ರವೊಂದರಲ್ಲಿ ನಟಿಸಿದ್ದಾರೆ. ಟಗರು ಚಿತ್ರಕ್ಕೂ ಮುಂಚೆ ಒಂದಷ್ಟು ಚಿತ್ರಗಳಲ್ಲಿ ನಟಿಸಿದ್ದರೂ ಕಾಕ್ರೋಚ್ ಪಾತ್ರದಿಂದಲೇ ಮುನ್ನೆಲೆಗೆ ಬಂದಿರೋ ಸುಧಿ ಪಾತ್ರ ಹೇಗಿದೆ ಎಂಬಂಥಾ ಕುತೂಹಲ ಎಲ್ಲರಲ್ಲಿಯೂ ಇದೆ. ಆದರೆ ಚಿತ್ರತಂಡ ಅದನ್ನು ಗೌಪ್ಯವಾಗಿಟ್ಟಿದೆ.

ಅಷ್ಟಕ್ಕೂ ಈ ಚಿತ್ರದಲ್ಲಿ ಸುಧಿ ಕಾಕ್ರೋಚ್ ಪಾತ್ರದಂಥಾದ್ದೇ ಶೇಡಿನಲ್ಲಿ ಕಾಣಿಸಿಕೊಂಡಿದ್ದಾರಾ ಎಂಬುದೂ ನಿಖರವಾಗಿ ಯಾರಿಗೂ ತಿಳಿದಿಲ್ಲ. ವಿಲನ್ ರೋಲಲ್ಲಿಯೇ ನಟಿಸಿದ್ದಾರಾ ಎಂಬುದನ್ನೂ ಚಿತ್ರತಂಡ ಹೇಳಿಕೊಂಡಿಲ್ಲ. ಆದರೆ ಕಾಕ್ರೋಚ್ ಮೂಲಕ ಫೇಮಸ್ ಆಗಿರೋ ಸುಧಿ ಅವರಿಗೆ ಈ ಚಿತ್ರದಲ್ಲಿಯೂ ವಿಶೇಷವಾದ ಪಾತ್ರವೇ ಸಿಕ್ಕಿದೆ. ಅದೇನೆಂಬುದು ಇದೇ ತಿಂಗಳ 24ರಂದು ಗೊತ್ತಾಗಲಿದೆ.

ಕಾಕ್ರೋಚ್ ಖ್ಯಾತಿಯ ಸುಧಿ ಮಾತ್ರವಲ್ಲದೇ ಅದ್ಧೂರಿ ತಾರಾಗಣ ಈ ಚಿತ್ರದಲ್ಲಿದೆ. ಸೂರಜ್ ಗೌಡ ಪ್ರಧಾನ ಪಾತ್ರವೊಂದರಲ್ಲಿ ನಟಿಸಿದ್ದರೆ, ತರಂಗ ವಿಶ್ವ, ಶ್ರೀಧರ್ ಮುಂತಾದವರೂ ನಟಿಸಿದ್ದಾರೆ. ತಾಯಿ ಮಗಳ ಸೆಂಟಿಮೆಂಟ್, ಒಂದು ರೋಚಕ ಕ್ರೈಂ ಥ್ರಿಲ್ಲರ್ ಕಥೆ ಹೊಂದಿರೋ ಈ ಸಿನಿಮಾ ಈಗಾಗಲೇ ಎಲ್ಲ ವರ್ಗದ ಪ್ರೇಕ್ಷಕರನ್ನೂ ಆವರಿಸಿಕೊಂಡಿದೆ. ಇದೊಂದು ಭಿನ್ನ ಜಾಡಿನ ಪಕ್ಕಾ ಕಮರ್ಶಿಯಲ್ ಶೈಲಿಯ ಚಿತ್ರ. ಇದರ ಅಸಲೀ ರೋಚಕತೆ ಏನೆಂಬುದು ಇಷ್ಟರಲ್ಲಿಯೇ ಜಾಹೀರಾಗಲಿದೆ.